1. Mɛni he je nɛ e sa kaa wa ja Mawu?
2. Kɛ Mawu su ngɛ kɛɛ?
Nɔmlɔ ko nɛ Mawu gblee ejakaa Mumi ji lɛ, nɛ́ tsɔɔ kaa e nɔ kuɔ pe nibɔ níhi nɛ ngɛ zugba a nɔ ɔ. (Yohane 1:18; 4:24) Se kɛ̃ ɔ, wa ma nyɛ maa le Mawu suhi kɛ gu níhi nɛ e bɔ ɔmɛ a nɔ. Kaa nɔ hyɛmi nɔ́ ɔ, tso yiblii slɔɔtohi kɛ mɔmɔ slɔɔtohi tsɔɔ wɔ kaa e ngɛ suɔmi kɛ nile. Bɔ nɛ je mluku ɔ kle ha a tsɔɔ wɔ kaa e ngɛ he wami.
Wa ma nyɛ maa kase Mawu suhi a he ní babauu kɛ gu Baiblo ɔ kanemi nɔ. Kaa nɔ hyɛmi nɔ́ ɔ, Baiblo ɔ deɔ wɔ nɔ́ nɛ Mawu suɔ kɛ nɔ́ nɛ e sume, bɔ nɛ e sa kaa waa kɛ nihi nɛ hi si ha, kɛ bɔ nɛ e sa kaa waa pee wa ní ha ngɛ si fɔfɔɛ slɔɔtohi a mi.
3. Anɛ Mawu ngɛ biɛ lo?
Yesu de ke: “Wa Tsɛ nɛ ngɛ hiɔwe; O biɛ ɔ he nɛ tsɔ.” (Mateo 6:9) E ngɛ mi kaa Mawu ngɛ palemi biɛhi fuu mohu lɛɛ, se e ngɛ biɛ kake pɛ. E biɛ ji “Yehowa.” Ngɛ gbi tsuaa gbi mi ɔ, e slɔ bɔ nɛ a tsɛɔ biɛ Yehowa a ha. Se ni komɛ tsɛɔ lɛ “Yawɛ.”
A jé Mawu biɛ ɔ kɛ je Baiblohi fuu a mi nɛ a kɛ palemi biɛhi kaa Nyɔmtsɛ kɛ Mawu to nane mi. Se benɛ a ngma Baiblo ɔ, Mawu biɛ ɔ je kpo ngɛ mi maa pee kaa si 7,000. Benɛ Yesu tsɔɔ nihi Mawu he ní ɔ, e ha nɛ a le Mawu biɛ ɔ.
4. Anɛ Yehowa susuɔ wa he lo?
Anɛ nɔ́ nami nɛ pɔ he ɔ tsɔɔ kaa Yehowa ji Mawu nɛ susuu we wa he lo? Ni komɛ deɔ kaa e ngɔɔ nɔ́ nami kɛ kaa wɔ, se enɛ ɔ pi anɔkuale.
Mawu ha nɔmlɔ he blɔ konɛ e hla nɔ́ nɛ e suɔ. Anɛ wa bua jɔɛ he blɔ nɛ wa ná kaa wa maa hla kaa wa ma sɔmɔ Mawu ɔ he lo? (Yoshua 24:15) Se nihi fuu suɔ kaa a maa pee ni kpahi ní yayamihi, nɛ enɛ ɔ haa nihi fuu naa nɔ́. Dami sane nɛ a yi nɛ ɔ dɔɔ Yehowa.
Yehowa ji Mawu nɛ susuɔ wa he. E suɔ nɛ wa ná bua jɔmi ngɛ si himi mi. E be kɛe nɛ e ma jé haomi kɛ nihi nɛ ngɔɔ haomihi kɛ baa a tsuo kɛ je. Se, e ngɛ yi mi tomi kpakpa he je nɛ e ngmɛ nɔ́ nami blɔ be bɔɔ ɔ. Wa maa kase yi mi tomi nɛ ɔ he ní ngɛ Ní Kasemi 8 ɔ mi.
5. Mɛni blɔ nɔ wa maa gu kɛ hɛ wɔ kɛ su Mawu he?
Yehowa deɔ wɔ nɛ waa hɛ wɔ kɛ su e he kɛ gu sɔlemi nɔ. E susuɔ wa he kakaaka. (La 65:2; 145:18) E suɔ kaa e maa ngɔ wa tɔmihi kɛ pa wɔ. Ke wa ngɛ mɔde bɔe kaa wa maa sa e hɛ mi nɛ be komɛ wa nyɛ we po ɔ, e le. Enɛ ɔ he ɔ, ngɛ mluku nɛ wa yi ɔ tsuo se ɔ, wa ma nyɛ nɛ waa kɛ Mawu ma ná huɛ bɔmi nɛ mi wa.
Akɛnɛ Yehowa ha wɔ wami he je ɔ, e sa nɛ waa suɔ lɛ pe nɔ tsuaa nɔ. (Marko 12:30) Ke o kase Mawu he ní babauu nɛ o pee níhi nɛ e deɔ mo ɔ, lɔ ɔ tsɔɔ kaa o suɔ lɛ, nɛ lɔ ɔ ma ha nɛ́ o hɛ mo kɛ su e he.